# Carme Valls i Llobet

Carme Valls i Llobet (Barcelona, 21 de maig de 1945) és una política i metgessa catalana, especialitzada en endocrinologia i perspectiva de gènere i diputada al Parlament de Catalunya en la V i VI legislatures. El 2020 va rebre la Creu de Sant Jordi.

## Biografia

Llicenciada en medicina per la Universitat de Barcelona, de 1962 a 1968 fou delegada del seu curs, escollida democràticament, i el 1966 participà en la fundació del Sindicat Democràtic d'Estudiants de la Universitat de Barcelona, acte conegut com la Caputxinada.
Des del 1983 és membre de l'ONG Centre d'Anàlisis i Programes Sanitaris, que té com a objectiu investigar i posar en evidència les diferències de gènere en la salut i en els serveis sanitaris i proporcionar a les dones l'accés a la informació i als recursos per tal de millorar la seva qualitat de vida. Ha estat professora a la Universitat de Barcelona de l'assignatura Dones i homes: epidemiologia de les diferències.
Fou presidenta de la Fundació Catalunya Segle XXI i diputada al Parlament de Catalunya pel PSC-Ciutadans pel Canvi a les eleccions al Parlament de Catalunya de 1999 i 2003. És autora de diversos llibres de divulgació mèdica.
L'any 2018 va obtenir el Premi Bones Pràctiques de Comunicació no Sexista que atorga l'Associació de Dones Periodistes de Catalunya, per la qualitat en la recerca i la divulgació sobre la salut de les dones.

## Obres

És autora de vuit llibres, entre els quals hi ha:
* Davant una edat difícil: psicologia i biologia de l'adolescent (1992), amb Joan Corbella i Roig
* Dones i homes: salut i diferències (1994)
* Primeros auxilios (1996)
* No se deje amargar la vida: evitar el cansancio crónico y el dolor de cabeza (1996)
* Exercici i salut: com mantenir-se en forma amb l'exercici físic (1997)
* Mujeres, salud y poder (2009)
* Medio ambiente y salud (2018) Editorial Cátedra. Colección feminismos
* Mujeres invisibles para la medicina (Capitán Swing, 2020)

## Premis i reconeixements

* 2018 Premi Bones Pràctiques de Comunicació no sexista, atorgat per l'Associació de Dones Periodistes de Catalunya.
* 2019 Medalla de la Universitat de València.
* 2023 Doctora honoris causa per la Universitat de Girona.

## Referències

* 1 2 3 Garcia Grenzner, Joana «Carme Valls “Les vacunes de la Covid tenen més efectes secundaris en les dones que en els homes”». Crític, 21-07-2021 [Consulta: 17 juliol 2022].
* ↑ Diputats del Parlament de Catalunya en la VI Legislatura p. 297
* ↑ Sònia Cormenzana, «Carme Valls-Llobet, endocrinòloga» Arxivat 2013-10-02 a Wayback Machine., Retrats de dones, Barcelona, Xarxa europea de dones periodistes,
* ↑ «Guanyadores i guanyadors dels Premis de Comunicació no Sexista 2018». Dones. Revista digital, 23-11-2018. [Consulta: 2 gener 2021].
* ↑ «Premios de Comunicación no Sexista 2018» (en castellà), 25-11-2018. [Consulta: 1r març 2019].
* ↑ «Medalla de la Universitat a Carme Valls, impulsora de la medicina des de la perspectiva de gènere». [Consulta: 1r març 2019].
* ↑ Coll, Josep. «La UdG concedirà la distinció honoris causa a la metgessa Carme Valls Llobet», 30-01-2023. [Consulta: 16 febrer 2023].

## Enllaços externs

* Biografia Arxivat 2021-03-04 a Wayback Machine.
* Acte d'Investidura doctora honoris causa